Хуан Рамон Хименес
Парк

Превод от испански: Стоян Бакърджиев, —

chitanka.info

Старинни полилеи по всичките салони

пред здрача аметистов пак ярко засияват.

И между дъжд и храсти пак жълтите балкони

не зная какъв спомен у мене възкресяват.

И сякаш в танц старинен се връща като жива

пак вечерта, пропита с вълшебства, с болки скрити.

Вън пясъкът е влажен и в клонките се скрива

не зная каква обич със сълзи във очите.

Ни звук. Дъхти на рози. Нощта със стъпки леки

е тук, по-силно грейват златистите кристали.

Една каляска стара отнася — и навеки! —

не знам какви, красиви, но мъртви мадригали.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.